Nytt på nett: Hundretusener samler seg på sladresider
Begrepet «Overhørt på» raser nå geografisk gjennom landet, og fester seg i grupper på Facebook. Det nye nettfenomenet har så langt fått langt over 200.000 nordmenn til å samle seg i overhørt-grupper fordelt på skoler, universiteter og andre steder. «Overhører du noe lættis i kantinen, klasserommet, på trening eller i gangene? Send det inn anonymt» oppfordrer gruppene. Facebook-siden «Overhørt på Universitetet i Oslo» har 12.000 følgere. Over 4.000 følger «Overhørt på Vestkanten». «Overhørt på NTNU» følges av nesten 20.000. I tillegg finnes sider som «Overhørt på toget» og «Overhørt på Sandvika storsenter». Likevel er det de videregående skolene som oversvømmer nettstedet. Tusenvis av elever følger sider som «Overhørt på Ski vgs.», «Overhørt på Bergen Katedralskole», «Overhørt på Nordahl Grieg», «Overhørt på Sandnes vgs.» og en lang rekke flere. - Dette et typisk eksempel på hvordan sosiale medier oppfører seg, sier medieforsker Paul Bjerke ved Høgskolen i Volda. - Før sosiale medier ble oppfunnet, ble slike sitater spredt fra munn til munn, i et mye saktere tempo. Det samme foregikk blant oss mennesker, men mye langsommere. I media kunne overhørte utspill sagt av ledere bli sitert i avisene. I sosiale medier er skillet mellom privat og offentlig mer trøblete, og det som blir sagt spres fortere og bredere.Selv om de fleste sidene har underholdning som utgangspunkt, finnes eksempler på poster og kommentarer som går langt i å henge ut elever og andre. I Follo opprettet elever fra alle de videregående skolene tidligere i høst hver sin overhørt-side. Ved Drømtorp videregående gikk noen av innleggene så langt at rektor kontaktet politiet. Ifølge Østlandets Blad skjedde det etter at en elev skrev at han gjerne skulle hatt sex med en navngitt lærer ved skolen. - Vi tolererer ikke mobbing. Krenkende omtale av enkeltpersoner går under vår definisjon av mobbing, og det er ikke akseptabelt, sier rektor Sissel Onstad til VG. Rektoren legger til at hun synes en slik nettside kan være god underholdning - hvis den brukes med bevissthet og modenhet. Etter den aktuelle episoden orienterte hun Elevrådet, og hun ba Facebook om å fjerne innlegget, uten å få hjelp. Samme dag ble siden slettet.Katarina Lovær Solvang, elevrådsleder ved Drømtorp videregående skole, er ikke i tvil om at sider som «Overhørt på» kan føre til at elever føler seg utrygge på skolen, og at noen blir redde for å si noe som kan oppfattes som dumt. - Vi jobber allerede hardt for at elevene skal være trygge og ha lyst til å gå på skolen. Vi har hundrevis av elever som blir påvirket av hverandre, og alle vil passe inn. En side som dette kan true det. Hun synes imidlertid ikke at sidene burde slettes. - Fenomenet er humoristisk ment, og så lenge ingen blir krenket, kan det være en morsom ting å samle seg rundt. Det avhenger bare av anonymitet og god kildekritikk, og å sørge for at ingen føler det ubehagelig.- Det er viktig at brukerne som forvalter disse sidene viser nettvett, og tenker over at det er mange personhensyn å ta, særlig knyttet til navn og identifisering, sier medieforsker Bjerke, som også er leder i Norsk medieforskerlag. Den synlig raske veksten og Facebook-interessen for «Overhørt på» gjorde at Christer Sørhaug fra Rogaland lanserte appen og nettstedet overhort.com. Siden etableringen 13. november er nærmere 40.000 sidevisninger registrert. - Dette er et konsept som lett fanger interessen hos alle som er litt nysgjerrige, sier Sørhaug, som fikk ideen etter å ha sett en av de første «Overhørt på»-sidene på Facebook. Nettsiden inneholder «overhørte» samtaler fra skoler, steder, buss og tog. Gründeren tar imot tips fra lesere, og understreker at han er svært opptatt av å anonymisere innleggene som publiseres. - Vi tar avstand fra netthets og identifisering, innholdet er ment som morsom underholdning, sier han til VG. Fra før er Overhoert etablert i Danmark, og blant andre Overheardinnewyork i USA. På Facebook i Norge dukker det ifølge brukere opp tre-fire skoler med nye «overhørt på»-sider hver dag. Nøyaktig oversikt har ingen. - Vi har dessverre ingen oversikt over antall overhørt-grupper, eller hvem som startet den første, opplyser Facebooks talsperson i Norden, Frida Løwengren.- Vet du hva etternavnet til Obama er? Angivelig sagt av en videregående elev fra Gudbrandsdalen. Overhørt samtale mellom to jenter på Handelshøyskolen BI: - Skal du sminke deg på eksamen? - Selvfølgelig. Jeg må sminke meg, hvis ikke føler jeg meg ikke vel, og da kommer det ikke til å gå noe bra på eksamen. - De som sier at lykke ikke kan kjøpes, vet ikke hvor de skal handle. Har da aldri sett en som griner i en Porsche? Hva synes du om fenomenet? Hets eller underholdning? Skriv hva du mener i kommentarfeltet nedenfor
Hundretusener av elever og studenter har samlet seg i norske Facebook-grupper for å få sladder fra sin skole. Facebook-grupper for å få sladder fra sin skole.